"Vir die Voëls" vertel die ware verhaal van Irma Humpel (Simoné Nortmann), 'n korrelkop-rabbedoe wat in 'n trourok voor die kansel beland langs die seun wat haar kleintyd onophoudelik geterg het. Tot kort tevore was haar kop op 'n blok dat onafhanklikheid die enigste vorm van vryheid is, maar intussen het Sampie de Klerk (Francois Jacobs) haar oortuigings op alle vlakke kom uitdaag.
Vir die Voëls speel in die laat 1970's af en volgens Henriëtte Loubser (Huisgenoot se redakteur) gaan dit "die nostalgiese hartsnare roer". Sy sê: "Dis 'n fliek oor 'n sterk vrou wat haar tyd vooruit was en 'n man met so 'n sterk identiteit dat hy 'n vrou kan respekteer en vir haar liefde veg. Dis 'n storie oor die stryd teen jouself en hoe om te keer dat eksterne omstandighede en emosionele bagasie jou kans op geluk verongeluk. Dit alles is temas waarby baie mense aanklank sal vind."
NasieInspirasie, Riska du Plessis, het die Premiere bygewoon.
Hier volg ons onderhoud en inspirasie:
Voor die Premiere datum aangebreek het, het ek baie uitgesien daarna om met die mense te gesels wie se ware storie lewe gegee is. Ons ALMAL het 'n storie om te deel, maar nie almal kry altyd die geleentheid om dit aan so groot gehoor oor te dra nie...Dit maak dit baie spesiaal.
Dit was opmerklik dat die De Klerk's ook hierdie waarheid besef, hulself verlekker in die opwinding wat hulle aangebied is en ook met harte vol hoop voor my gestaan en gesels het. Hoop dat hulle storie, mense wat dit gaan kyk, sal optel, inspireer en 'n positiewe verskil sal maak, maar ook net dat mense dit sal geniet!
Hulle storie is een wat dae lank aan jou hart kou. Daar is 'n versoenings boodskap diep geryg daarin en het die krag om enige gewonde hart nader aan genesing te bring -sou daardie hart dit toelaat.
Wat inspireer julle wat verhoudings aanbetref?
vra ek toe hulle daar, mooi aangetrek en glimlaggend, voor my staan...
"Die uniekheid van die mens. In verhoudings is mense kosbaar, maar ook kwesbaar en ons moet baie mooi met mekaar werk. Die ander belangrike ding is dat ons individue moet bly. Jy is 'n span, maar verander nie in mekaar in nie. Ons moet die uniekheid van elkeen 'celebrate'. Omdat jy 'n span is moet jy ook vir die span speel. Ons twee is die belangrikste vir mekaar."
Die film is deurtrek met humor, hartseer, en daardie ongewone kinkels en draaie wat 'n lewenspad met mens stap. Dit is beslis vir my 'n besonderse film/storie en glo dit gaan nog vir generasies gevier word.
As Vrydag te swart is vir jou #blackfriday, is Saterdag se wit, Maandag se blou of enige kleur dag daarna, die moeite werd om hierdie film te gaan kyk.